《赋成都碧鸡坊李氏石君》
宋代·孙松寿

造化小儿斲山骨，几年流落蛟龙窟。太湖一碧浸玻璃，澜吞浪吐穷奔突。

瑰奇未许困泥沙，漂出江皋空㟮屼。清寒偃蹇如高人，肯向蓬蒿念埋没。

曩闻上苑饶奇珍，千形万状高嶙峋。当年搜索困山海，毡包席裹车辚辚。

规模岂但肖五岳，气象直欲凌三神。一朝胡马窥城下，例随矢石荒荆榛。

怜君分落幽人手，不逐尔辈污尘垢。首阳寂寞伯夷清，潇湘冷落三闾瘦。

李侯胸中饱云梦，得君不用斯琼玖。馆之旧隐与周旋，竹士松宾三益友。

相看一洗名利心，眉宇更清元德秀。君今几世德未衰，霜寒玉立癯而寿。

咄嗟世眼多嗜好，玩形忘理十八九。奇章所蓄森琅玕，名标甲乙空纷然。

到溉奇礓高崒嵂，一掷徒为负进钱。石君于汝非不厚，较其所得无何有，愿公世济此君为不朽。

作者简介：（1111—?）泗州郫县人，字岩老，号牧斋。高宗绍兴五年进士。守汉嘉，有惠爱。范成大、赵雄言其贤，诏转一官，除直秘阁，不就。孝宗淳熙五年，授利州路转运判官，时年六十六，乞致仕。